ไทยประกันชีวิตผุดประกันบำนาญ22แบบ
ไทยประกันชีวิตนำเสนอกรมธรรม์บำนาญมากถึง 22 แบบ ตอบสนองความต้องการของลูกค้าอย่างตรงจุด ยืดหยุ่นทั้งระยะเวลารับบำนาญและชำระเบี้ยฯ เหมาะสำหรับผู้ต้องการออมเงินหลังเกษียณ
30 พ.ย. 2553

ไทยประกันชีวิตนำเสนอกรมธรรม์บำนาญมากถึง 22 แบบ ตอบสนองความต้องการของลูกค้าอย่างตรงจุด ยืดหยุ่นทั้งระยะเวลารับบำนาญและชำระเบี้ยฯ เหมาะสำหรับผู้ต้องการออมเงินหลังเกษียณ 
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต จำกัด เปิดเผยว่า ภายหลังจากที่คณะรัฐมนตรีอนุมัติให้ผู้ที่ซื้อกรมธรรม์บำนาญ สามารถหักลดหย่อนภาษีเพิ่มเติมได้มากถึง 200,000 บาท บริษัทฯ จึงได้พัฒนาสินค้ากลุ่มกรมธรรม์บำนาญใหม่ “ทรัพย์บำนาญ” จำนวน 22  แบบ เพื่อตอบสนองความต้องการวางแผนการเกษียณอายุของลูกค้าได้ทุกกลุ่ม โดยสามารถเลือกระยะเวลาเริ่มต้นรับบำนาญ และระยะเวลาชำระเบี้ยประกันได้ตามความเหมาะสม
กลุ่มกรมธรรม์ทรัพย์บำนาญ ประกอบด้วย ทรัพย์บำนาญ 55 อายุรับประกันตั้งแต่ 20 ปี ระยะเวลาคุ้มครองจนถึงอายุ 90 ปี สามารถเลือกชำระเบี้ยประกันได้ 6 แบบ คือ ชำระเบี้ยประกันครั้งเดียว ชำระเบี้ยประกัน 5 ปี 10 ปี 15 ปี หรือชำระเบี้ยประกันจนถึง 50 ปี และอายุ 55 ปี โดยผู้เอาประกันจะได้รับสิทธิประโยชน์เงินบำนาญปีละ 10% ตั้งแต่อายุ 55 ปี จนถึงอายุ 90 ปี กรณีเสียชีวิตรับทุนประกัน
ทรัพย์บำนาญ 60 สามารถเลือกชำระเบี้ยประกันได้ 6 แบบเช่นเดียวกัน คือ ชำระเบี้ยประกันครั้งเดียว ชำระเบี้ยประกัน 5 ปี 10 ปี 15 ปี หรือชำระเบี้ยประกันจนถึง 50 ปี และอายุ 60 ปี โดยผู้เอาประกันจะได้รับสิทธิประโยชน์เงินบำนาญปีละ 10% ตั้งแต่อายุ 60 ปี จนถึงอายุ 90 ปี กรณีเสียชีวิตรับทุนประกัน
ทรัพย์บำนาญ 65 สามารถเลือกชำระเบี้ยประกันได้ 7 แบบ คือ ชำระเบี้ยประกันครั้งเดียว ชำระเบี้ยประกัน 5 ปี 10 ปี 15 ปี หรือชำระเบี้ยประกันจนถึงอายุ 50 ปี อายุ 55 ปี อายุ 60 ปี และถึงอายุ 65 ปี โดยผู้เอาประกันจะได้รับสิทธิประโยชน์เงินบำนาญปีละ 10% ตั้งแต่อายุ 65 ปี จนถึงอายุ 90 ปี กรณีเสียชีวิตรับทุนประกัน
และทรัพย์บำนาญ 1 อายุรับประกัน 55 – 65 ปี คุ้มครองถึงอายุ 90 ปี ชำระเบี้ยประกันครั้งเดียว โดยผู้เอาประกันจะได้รับเงินบำนาญ 10% ตั้งแต่สิ้นปีที่ 1 จนถึงอายุ 90 ปี ทั้งนี้ กรมธรรม์ทรัพย์บำนาญทุกแบบจะรับรองการจ่ายเงินบำนาญ 15 ปี หากผู้เอาประกันเสียชีวิตก่อนรับเงินบำนาญครบ 15 ปี บริษัทฯ จะจ่ายเงินที่เหลือเป็นก้อนเดียวแก่ผู้รับผลประโยชน์
นายไชยกล่าวเพิ่มเติมว่า กรมธรรม์ทรัพย์บำนาญ เป็นกรมธรรม์ที่เหมาะสำหรับผู้วางแผนสำหรับอนาคต และต้องการสะสมเงินไว้ใช้ในช่วงเกษียณ โดยได้รับเงินบำนาญที่แน่นอนสำหรับใช้จ่ายทุกปี ขณะเดียวกันยังยืดหยุ่นทั้งระยะเวลาในการรับบำนาญ และระยะเวลาชำระเบี้ยประกัน โดยผู้เอาประกันสามารถเลือกได้ตามความต้องการ และยังสามารถลดหย่อนภาษีได้สูงสุดถึง 300,000 บาทอีกด้วย 
“ปัจจุบันประเทศไทยกำลังก้าวเข้าสู่สังคมผู้สูงอายุอย่างรวดเร็ว ทำให้ในอนาคตสังคมไทยต้องเผชิญปัญหาจำนวนผู้สูงอายุที่เพิ่มขึ้น ซึ่งเป็นภาระที่เพิ่มขึ้นของภาครัฐในอนาคต การวางแผนออมเงินตั้งแต่วันนี้จะช่วยให้ดำเนินชีวิตหลังเกษียณได้อย่างมั่นคง ขณะเดียวกันยังลดภาระของบุตรหลานในอนาคต” นายไชยกล่าว